สลด! สาวใหญ่วัย 51 ดิ่งอาคารกักตัวย่านหัวหมาก เสียชีวิตคาที่
สลด! สาวใหญ่วัย 51 ดิ่งอาคารกักตัวย่านหัวหมาก เสียชีวิตคาที่
27 ธ.ค. 2563

ผู้สื่อข่าวรายงานว่า ตำรวจ สน.หัวหมาก รับแจ้งเหตุมีผู้กระโดดลงมาเสียชีวิต 1 ราย ที่โรงแรมแห่งหนึ่ง ย่านหัวหมาก เขตบางกะปิ กทม. เป็นอาคารสำหรับพักผู้ที่กลับมาจากต่างประเทศ จึงรายงานพ.ต.อ.วิชัย ณรงค์ ผกก.สน.หัวหมาก จึงรีบรุดไปตรวจสอบ พร้อมเจ้าหน้าที่กองพิสูจน์หลักฐาน (พฐ.) แพทย์รพ.ตำรวจ และอาสาสมัครมูลนิธิร่วมกตัญญู
โดยที่เกิดเหตุเป็นโรงแรมที่ใช้สำหรับเป็นสถานที่กักตัวของรัฐ สำหรับผู้ที่เดินทางกลับมาจากต่างประเทศ ตามมาตรการป้องกันโควิด-19 ของรัฐบาล ความสูงประมาณ 8 ชั้น ที่บริเวณกันสาดระเบียงชั้นที่ 2 พบศพหญิงอายุ 51 ปี เจ้าหน้าที่จึงใส่ชุดป้องกัน ก่อนเข้าตรวจสอบ และปิดกั้นไม่ให้บุคคลภายนอกที่ไม่เกี่ยวข้องเข้าพื้นที่
ทั้งนี้ จากการตรวจสอบประวัติพบว่า ผู้เสียชีวิตได้ขึ้นเครื่องบินจากประเทศเกาหลีใต้ เมื่อเวลา 23.10 น. วันที่ 24 ธ.ค. ก่อนจะเช็กอินเข้าพักที่โรงแรมดังกล่าวในเวลา 01.52 น. เพื่อรับการกักตัว ซึ่งจากการเข้ารับการตรวจหาเชื้อโควิด-19 ครั้งแรก ไม่พบเชื้อ โดยขณะนี้เจ้าหน้าที่ตำรวจอยู่ระหว่างตรวจสอบที่เกิดเหตุ และสอบปากคำพยานแวดล้อม เพื่อตรวจสอบหาสาเหตุ